ATP30 โชว์งบ Q1 กำไรโต 34% แย้มไตรมาส 2 ดีต่อเนื่อง ลุยพัฒนา RPA
ATP30 โชว์งบไตรมาส 1/65 ทำนิวไฮ กำไรโต 34.56% แตะ 13.20 ลบ. ส่งซิกแนวโน้มไตรมาส 2 ดีต่อเนื่อง เดินหน้าพัฒนาเทคโนโลยี RPA เพื่อเพิ่มความสามารถการทำกำไร
ATP30 โชว์งบไตรมาส 1/65 ทำนิวไฮ กำไรโต 34.56% แตะ 13.20 ลบ. ส่งซิกแนวโน้มไตรมาส 2 ดีต่อเนื่อง เดินหน้าพัฒนาเทคโนโลยี RPA เพื่อเพิ่มความสามารถการทำกำไร
10 พ.ค. 2565

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า ผลประกอบการในไตรมาส 1/2565 ทำนิวไฮแรกตามเป้าหมายที่วางไว้ โดยมีรายได้รวม 153.16 ล้านบาท เพิ่มขึ้น 42.70 ล้านบาท หรือ 38.66% จากช่วงเดียวกันปีก่อนที่มีรายได้รวม 110.46 ล้านบาท
ขณะที่ไตรมาส 1/2565 กำไรสุทธิอยู่ที่ 13.20 ล้านบาท เพิ่มขึ้น 3.39 ล้านบาท หรือ 34.59% จากช่วงเดียวกันปีก่อนที่มีกำไรสุทธิ 9.81 ล้านบาท และเพิ่มขึ้นจำนวน 3.85 ล้านบาท หรือ 41.18% เมื่อเทียบกับไตรมาส 4/2564 ที่มีกำไรสุทธิ 9.35 ล้านบาท

ทั้งนี้ ผลประกอบการของบริษัทปรับตัวสูงขึ้น เนื่องจากสามารถรักษาฐานลูกค้าได้เกือบ 100% และให้บริการลูกค้ารายใหม่เพิ่มขึ้น จำนวนรถ 49 คัน นอกจากนี้ได้ปรับปรุงการบริหารจัดการต้นทุนด้านต่างๆ รวมถึงควบคุมค่าใช้จ่ายอย่างมีประสิทธิภาพ ส่งผลให้บริษัทมีกำไรขั้นต้น 33.90 ล้านบาท เพิ่มขึ้นจากช่วงเดียวกันปีก่อนที่มีกำไรขั้นต้น 27.02 ล้านบาท
ส่วนทิศทางการดำเนินธุรกิจไตรมาส 2/2565 แนวโน้มเติบโตดีต่อเนื่อง แม้จะมีปัจจัยเสี่ยงจากการปรับตัวเพิ่มขึ้นของราคาน้ำมัน แต่บริษัทมีการบริหารความเสี่ยงในกรณีดังกล่าวอยู่แล้ว เนื่องจากสัญญากับลูกค้าส่วนใหญ่เป็นค่าบริการแปรผันกับราคาน้ำมัน ทำให้สามารถลดผลกระทบจากราคาน้ำมันที่สูงขึ้นได้บางส่วน
นอกจากนี้ยังได้พัฒนาเทคโนโลยี Robotic Process Automation (RPA) หุ่นยนต์ที่ช่วยควบคุมติดตามการเดินรถ ตรวจเช็คและซ่อมบำรุง เพื่อควบคุมต้นทุนให้อยู่ในระดับที่เหมาะสม และคาดว่าจะส่งผลให้อัตราการทำกำไรอยู่ในระดับที่ดีขึ้น โดยบริษัทตั้งเป้าหมายปี 2565 เติบโต 25% หรือมีรายได้รวมที่ 600 ล้านบาท รักษาอัตรากำไรขั้นต้นที่ระดับ 25%